**ELŐTERJESZTÉS**

**Szombathely Megyei Jogú Város Közgyűlése Városstratégiai, Idegenforgalmi és Sport Bizottsága 2022. április 26-i ülésére**

**Tájékoztató**

**a 2022. évi városi diáksport programokról, valamint azok költségvetéséről**

Szombathely Megyei Jogú Város Önkormányzata költségvetési rendeletében minden évben támogatást biztosít a város területén megrendezésre kerülő diáksport programok szervezésére és lebonyolítására. Az Önkormányzat érvényben lévő sportfinanszírozási rendszere is kimondja, hogy az önként vállalt feladatok közül – a sport területén – elsősorban azon tevékenységekre biztosít forrást, amelyekkel a gyermekek sportolását segíti, támogatja.

A Sport és Ifjúsági Iroda, a Városi Diáksport Bizottság sportszakmai javaslatait figyelembe véve a korábbi évek gyakorlatának megfelelően elkészítette a 2022. év diáksport programjainak és költségvetésének tervezetét. A tervezet elkészítése során figyelembe vettük az elmúlt két év járványhelyzetének diákokra gyakorolt mentális hatásait, így a diákolimpiai versenyek mellett, több olyan eseményt szervezünk, amelyeken elsődlegesen a részvétel a fontos, és nem az eredmények elérése.

Szombathely Megyei Jogú Város Önkormányzata Közgyűlése 2/2022.(III.1.) számú önkormányzati rendeletében jóváhagyta az Önkormányzat 2022. évi költségvetését, amelynek 14. számú mellékletében a sport ágazat kiadásai tételsorai között a „Gyermek és ifjúsági sport támogatása” tételsoron 15.000 e Ft előirányzatot biztosított. A diáksport programok szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósul meg, valamint a Szombathelyi Sportközpont és Sportiskola Nonprofit Kft. – mint az Önkormányzat saját tulajdonú gazdasági társasága – pénzügyi teljesítés érdekében történő bevonásával kerül megvalósításra.

A 2022. év diáksport programjainak tervezete az előterjesztés mellékletét képezi.

A tervezet szerint Szombathely város területén 2022. évben megvalósítandó diáksport programok támogatásának pénzügyi fedezetének biztosítása az alábbiak szerint történhet:

* „Gyermek és ifjúsági sport támogatása” tételsor 2022. évi eredeti előirányzata (15.000 e Ft)
* 2021. évi „Gyermek és ifjúsági sport támogatása” tételsor maradvány, a Közgyűlési jóváhagyást követően (8.100 e Ft)

Az Önkormányzat sporttámogatásairól – a rendelkezésre álló keretösszeg alapján – a sportról szóló 6/2002. (III. 28.) önkormányzati rendeletben foglaltak szerint, valamint Szombathely Megyei Jogú Város sportfinanszírozási rendszere alapján a sport ügyeket ellátó bizottság jogosult dönteni.

Kérem a Tisztelt Bizottságot, hogy a tervezetet megtárgyalni, és elfogadni szíveskedjék.

Szombathely, 2022. április „…….”

(:Dr. László Győző:)

**HATÁROZATI JAVASLAT**

**…./2022. (IV. 26.) VISB. számú határozat**

1./ Szombathely Megyei Jogú Város Közgyűlésének Városstratégiai, Idegenforgalmi és Sport Bizottsága a „Tájékoztató a 2022. évi városi diáksport programokról, valamint azok költségvetéséről” című tájékoztatót megtárgyalta, és azt a sportról szóló 6/2002. (III.28.) önkormányzati rendelet 6. §-a alapján az előterjesztésben és annak mellékletében foglaltak szerint elfogadja.

2./ A Bizottság felkéri a polgármestert, hogy a „Gyermek és ifjúsági sport” tételsorról a Szombathelyi Sportközpont és Sportiskola Nonprofit Kft. részére az előterjesztésben bemutatott forrásokból, a 2021/2022. tanév második féléves programjainak megvalósítására, valamint a 2022 szeptember, októberi diáksport eseményekre tízmillió forintot biztosítson.

**Felelős:** Dr. Nemény András, polgármester

Tóth Kálmán a Városstratégiai, Idegenforgalmi és Sport Bizottság elnöke

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője

Kovács Balázs a Sport és Ifjúsági Iroda vezetője

Kovács Cecília a Szombathelyi Sportközpont és Sportiskola Nonprofit

Kft. ügyvezető igazgatója)

**Határidő:** 1. pont:azonnal, illetve a 2021. évi maradvány Közgyűlés általi elfogadása

 2. pont: azonnal